Ultrahack-innovaatiokilpailu huipentui viikonloppuna järjestettyyn finaaliin, jossa suuri joukko suomalaisia ja kansainvälisiä osaajia kehitti ratkaisuja yhteiskunnallisesti merkittäviin ongelmiin. Valtiovarainministeriö ja Valtion kehitysyhtiö Vake osallistuivat kilpailuun yhteisellä Hackers against exclusion -haasteella. Haasteessa etsittiin tekoälyyn perustuvia innovaatioita, joita voitaisiin hyödyntää nuorten miesten syrjäytymisen ehkäisemiseksi.

Espoossa, Aalto-yliopiston tiloissa 24.–26.5. järjestetty Ultrahack Sprint I -finaalitapahtuma keräsi yhteen huippukoodareita ja kansainvälisiä osaajia ratkomaan yhteistyökumppaneiden asettamia haasteita. Finaalin korkea taso ja kilpailutöiden hyötypotentiaali varmistettiin kevään aikana toteutetussa virtuaalisessa ennakkokilpailuvaiheessa, jonka perusteella parhaat tiimit valittiin mukaan päätapahtumaan, hackathoniin. Järjestelyistä vastannut suomalainen Ultrahack on kansainvälisesti tunnettu suuriin hackathoneihin huipentuvista innovaatiokilpailuistaan.

Innovatiivisimmat tekoälyratkaisut palkittiin

Valtiovarainministeriön ja Valtion kehitysyhtiö Vaken Hackers against exclusion -haaste toteutettiin yhteistyössä Väestörekisterikeskuksen, Työterveyslaitoksen, VTT:n ja valtioneuvoston kanslian kanssa. Haasteen avulla pyrittiin löytämään innovatiivisia ratkaisuja, jotka tekoälyä hyödyntäen tehostavat jo olemassa olevien palveluiden vaikuttavuutta ja tuovat ne lähemmäs syrjäytyneitä tai syrjäytymisvaarassa olevia nuoria miehiä. Haasteen otti vastaan kolmisenkymmentä asiantuntevaa tiimiä, joista kaksitoista esitteli ratkaisunsa finaalissa.

Hackers against exclusion -haasteen voittajaksi valittiin Goforen Positive Impact AI, joka kehitti data-analyysiin nojaavan chatbotin, joka kartoittaa asiakkaan tilanteen ja ehdottaa tälle sopivimpia syrjäytymistä ennaltaehkäiseviä palveluja. Kolmen parhaan joukkoon valikoituivat myös Rapidan Annie, joka auttaa nuoria toisen asteen koulutuksen aloittamisessa sekä yhdistää tukea tarvitsevat ja tuen tarjoajat, ja asiantuntijatiimin Gamers Against Exclusion, jonka ratkaisu oli erityisesti pelaajille suunnattu oman osaamisen kartoitustyökalu.

Valtiovarainministeriön erityisasiantuntija Aleksi Kopposen mukaan jokainen tiimi onnistui luomaan konseptin, jolla on potentiaalisesti merkittävää lisäarvoa syrjäytymisvaarassa oleville nuorille. Finalistit jakavat Valtion kehitysyhtiön rahoittaman 10 000 euron voittosumman ja saavat lisäksi mahdollisuuden neuvotella ratkaisunsa hyödyntämisestä valtiovarainministeriön kanssa ja yhteiskehittämisestä Vaken kanssa. Tiimit tullaan kutsumaan myös mukaan AuroraAI-konseptin kehitystyöhön.

Lisätietoja:

Erityisasiantuntija Aleksi Kopponen, puh. 050 592 6457, aleksi.kopponen(at)vm.fi

Koordinaattori Niko Ruostetsaari, puh. 0295 530 309, niko.ruostetsaari(at)vm.fi